गाजियाबादः स्कूल की दीवार गिरने से नाले के निर्माण में लगे 3 मजदूरों की मलबे में दबकर मौत
स्थानीय पुलिस और दमकल विभाग के कर्मी तत्काल मौके पर पहुंचे और घायल मजदूरों को एमएमजी अस्पताल ले जाया गया, जहां चिकित्सकों ने तीन लोगों को मृत घोषित कर दिया।
गाजियाबादः उत्तर प्रदेश के गाजियाबाद में एक स्कूल की दीवार ढह जाने पर तीन मजदूरों की मौत हो गई, जबकि दो अन्य गंभीर रूप से घायल हो गये। पुलिस ने बुधवार को यह जानकारी दी। पुलिस ने बताया कि यह घटना प्रताप विहार इलाके में हुई, जहां मंगलवार देर रात नगर निगम द्वारा सीवर लाइन संबंधी कार्य किया जा रहा था। तभी, इससे लगी स्कूल की एक दीवार ढह गई और वहां काम कर रहे पांच मजदूर उसके नीचे दब गए।  स्थानीय पुलिस और दमकल विभाग के कर्मी तत्काल मौके पर पहुंचे और घायल मजदूरों को एमएमजी अस्पताल ले जाया गया, जहां चिकित्सकों ने तीन लोगों को मृत घोषित कर दिया। पुलिस के मुताबिक, मृतकों की पहचान मुकेश, अहजाज और तौकीर के रूप में हुई है, वे सभी बिहार के रहने वाले थे। पुलिस ने कहा कि घायल मजदूरों का उपचार जारी है। हादसे की जांच के लिए कमेटी गठितस्कूल की दीवार गिरने से मजदूरों की मौत के इस मामले में जांच के लिए नगर आयुक्त महेंद्र सिंह तंवर ने कमेटी गठित कर दी है। इस कमेटी में चीफ इंजीनियर समेत जीएम जलकल को भी शामिल किया गया है। जांच कमेटी को तीन दिन के भीतर अपनी रिपोर्ट नगर आयुक्त को सौंपने के लिए कहा गया है। जांच रिपोर्ट के आधार पर ही आगे की कार्रवाई की जाएगी।